The post Alah Mancubo Palai Rinuak Sanak? Padiah Ko Ha.. appeared first on surekkaba.]]>
Untuak dunsanak katahui, salain untuak dikudok, rang Maninjau acok juo mambuek palai rinuak untuk dijadikan kawan nasi katiko makan. Konon, bagi nan alah mancubo palai rinuak ko, raso nan khas dari makanan itu bisa mambangkikan salero makan nan hilang.
Sarupo namonyo, palai rinuak dibuek dari ikan rinuak. Ikan rinuak adolah jenis ikan nan hanyo ado di Danau Maninjau. Kok diilmiahkan namo ikan tu, Psilopsis sp. Dicaliak sakileh, ikan rinuak ko bantuaknyo hampia mirip samo ikan teri Medan.
Untuak ukurannyo sangaik ketek sanak, antaro 2 sampai 3 cm. Dagiangnyo lunak. Warnanyo kuniang-kuniang pucek. Kalau dikukuih warnanyo barubah jadi putiah. Kalau diblender warnanyo barubah jadi agak hitam.
Babaliak ka palai rinuak tadi. Ujang (54) salah saurang nan manjua palai rinuak di Maninjau mangatokan mambuek palai rinuak caronyo hampia samo jo mambuek palai nan lain. Partamo, ikan rinuak nan masih segar dicuci sampai barasiah, sudah tu diagiah bumbu antaro lain bawang merah giliang, bawang putiah giliang, lado, sarato garam. Ikan rinuak jo bumbu tadi diaduak sampai rato, dan biakan sajo agak 30 menit.
“Sudah tu, tambah karambia nan alah diparuik sarato daun bawang. Sudah tu dibungkuih jo daun pisang. Caro mamasaknyo disusun sajo di ateh seng, latak di ateh tungku. Kok dapek api nyo rato,” kato ujang.
Mona (50) urang rumah si Bujang, mangatokan salain dibuekan ka palai, ikan rinuak bisa juo diolah manjadi gorengan, kiro-kiro sarupo bakwan. Caro mabueknyo pun hampia samo jo mambuek bakwan.
“Rinuak dicuci barasiah, tu diagiah bawang putiah, lado, garam sarato tapuang bareh. Sudah tu digoreng sasendok-sasendok dalam minyak nan alah angek. Kalau rasonyo, uh labiah padiah dari bakwan sanak,” kato si Mona.
Ruponyo, salain bisa diolah jadi makanan, ikan rinuak bisa juo diolah manjadi pakan ikan. Hal itu disampaikan oleh Pak Sapar, salah saurang nan punyo tambak di kawasan Danau Maninjau.
Manuruik hasil uji laboratorium Universitas Bung Hatta, Padang, kato Pak Sapar, dikatahui bahwa pakan ikan dari rinuak kukuih bisa dijadikan pakan larva pangganti caciang sutera, karano ikan rinuak nan alah dikukuih ko mampunyoi nilai nutrisi protein 16,3 persen sarato lemak 4,85 persen.
“Kalau untuak ikan rinuak matah, punyo kandungan protein 21,05% sarato lemak 5,93%. Sadangkan ikan rinuak kariang, punyo kandungan protein 20,72% sarato lemak 5,76%,” tarang Sapar.
Baa sanak, ndak padiah si rinuak ko? Kalau sanak bakunjuang ka Maninjau, cubolah bali palai rinuak tu atau bakwan rinuak. Rasonyo padiah ko haa…..(SK/Mpt)
The post Alah Mancubo Palai Rinuak Sanak? Padiah Ko Ha.. appeared first on surekkaba.]]>
The post Ondeh Mandeh, Oknum Wali Jorong Nekad Mancilok Kabau appeared first on surekkaba.]]>
Kepolisian Sektor Sumpur Kudus, Polres Sijunjuang manangkok duo urang pancilok taranak di daerah Tabek Penti, Jorong Simpang Tigo Sabiluru, Nagari Tanjuang Labuah, Kecamatan Sumpur Kudus, Kabupaten Sijunjuang.
Konon kabanyo, taranak nan digasak dek duo urang pancilok itu adolah saikua kabau, nan kalau dijua haragonyo mancapai 15 juta rupiah. Dalam manjalankan aksinyo, urang baduo iko manggunoan oto pick up untuak maangkuik kabau.
Sarupo nan dikabakan di Klikpositif.com tanggal 1 Juli 2018, salah surang pancilok itu kaba-kabanyo adolah Kapalo (wali) Jorong nan banamo si A (35). Si A manjalankan aksinyo baduo jo si H (22).
Kaduo konco palangkin itu adolah warga Jorong Kinkin, Nagari Silantai, Kecamatan Sumpur Kudus, Kabupaten Sijunjuang.
Manuruik katarangan, kajadian itu bamulo di hari Jumat 29 Juni 2018, kiro-kiro jam 06.00 WIB. Sarupo biaso satiok pagi si Hasan pasti mancaliak kabaunyo ka kandang, namun pagi itu si Hasan takajuik bukan main, kabau nyo nan 3 ikua kini tingga 2 ikua.
Dek si Hasan maraso kabaunyo pasti dicilok urang, inyo langsuang pai malapor ka kantua polisi di Polsek Sumpur Kudus. Laporan si Hasan itu : LP/20/VI/2018, tanggal 29 Juni 2018 – Sek. Sp. Kudus.
Ruponyo indak butuh waktu lamo, kiro-kiro 18 jam di hari Sabtu, pak polisi dari Polsek Sumpur Kudus berhasil manangkok si pancilok taranak di rumahnyo masiang-masiang di Jorong Kinkin, Nagari Silantai, Kecamatan Sumpur Kudus, Sijunjuang.
“Dari tangan tersangka, anggota mangamankan barang bukti (BB) saikua kabau jo oto suzuki carry Nopol BA 9464 KN,” kato Kapolres Sijunjung AKBP Imran Amir kapado Klikpositif.com Minggu 1 Juli 2018.
Kini kaduo pelaku ditahan di Mapolres Sijunjuang untuk dipariso labiah lanjuik.
“Kaduonyo masih dipariso untuak pemeriksaan labiah lanjuik oleh penyidik Satreskrim Polres Sijunjung,” tukuaknyo.
Samantaro itu Kapolsek Sumpur Kudus Iptu Mulyadi mangatokan, katiko ditangkok kaduonyo indak malawan.
“Waktu ditangkok di rumahnyo, kaduonyo nyaris tanpa perlawanan,” katonyo kamudian.(SK/Dprd)
The post Ondeh Mandeh, Oknum Wali Jorong Nekad Mancilok Kabau appeared first on surekkaba.]]>
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn